રાહુલ ગાંધી ઉવાચ : ‘આર.એસ.એસ., મુસ્લિમ બ્રધરહુડ જેવી હિંસા-નફરત ફેલાવનારી સંસ્થા છે !’ આથી વધુ વિધિ-વક્રતા, વિડંબના અને મુર્ખામીની પરાકાષ્ટા બીજી કઈ હોઈ શકે ? પરંતુ રાહુલ ગાંધીના આ પાગલપનમાં પણ એક સોચી-સમજી ચાલ છુપાયેલી છે ! There is a method in madness ! એ વાત તો જાણીતી છે કે, ચાલાક ચોર ભીડમાં જાતે જ ‘ચોર-ચોર’ની બુમ પાડી છટકવા પ્રયાસ કરતો હોય છે ! એટલે જ કહેવત બની : ‘ચોર મચાએ શોર !’ રાષ્ટ્રીય સ્વયંસેવક સંઘ - આર.આર.એસ. એક એવી અનન્ય-અપૂર્વ સંસ્થા છે, વિશ્ર્વનું સહુથી વિશાળ, સ્વૈચ્છિક-સ્વયંસેવી-સંગઠન છે. ૧૯૨૫માં સ્થપાયેલ સંઘની પ્રશંસા સ્વયં મહાત્મા ગાંધીજીએ કરી છે. સરદાર પટેલે પણ સંઘ-સ્વયંસેવકોની નિષ્ઠા, અનુશાસનને ધ્યાનમાં લઈ, સંઘને સ્વરાજના એ પરોઢમાં કોંગ્રેસમાં વિલીનીકરણનું નિમંત્રણ પાઠવ્યું હતું. ૧૯૬૨ના સામ્યવાદી ચીની આક્રમણ વેળાએ, સરહદ પર લડતા આપણા વીર-જવાનોને મદદ પહોંચાડવામાં અને યુદ્ધકાળમાં આંતરિક-સુરક્ષા, નાગરિક-યાતાયાત નિયંત્રણ જેવી મહત્ત્વની કામગીરીમાં સંઘ-સ્વયંસેવકોની અત્યંત પ્રશંસનીય કામગીરીથી પ્રભાવિત થઈ, તત્કાલીન પ્રધાનમંત્રી-સ્વયં પં. જવાહરલાલ નહેરુજીએ સંઘના સ્વયંસેવકોને, તેમના પૂર્ણ-ગણવેશમાં, ૨૬ જાન્યુઆરી, ૧૯૬૩ના પ્રજાસત્તાક-દિનની નવી દિલ્હીના રાજપથ પર યોજાતી રાષ્ટ્રીય-પરેડમાં સામેલ થવા સાદર નિમંત્રણ પાઠવેલું. ૧૯૬૫ના ભારત-પાકિસ્તાન યુદ્ધ વખતે પણ સદ્ગત પ્રધાનમંત્રી શ્રી લાલબહાદુર શાસ્ત્રીજીએ પણ સરસંઘચાલક શ્રી ગુરુજી ગોળવલકરજીનો અને સંઘ-સ્વયંસેવકોનો સક્રિય સહયોગ આવકાર્યો હતો. પરંતુ આ બધી ઐતિહાસિક હકીકતોની રાહુલ ગાંધીને મન કોઈ કિંમત નથી ! આવી વાતો રાહુલ ગાંધીને કરવી એ ‘રોગ નંબર ઉપર’ ફોન-કોલ કરવા જેવી વિફલ-વંધ્ય બાબત બની રહે તેમ છે !